**Csongrád Város Polgármesterétől „M”** Száma: Pü/31-1/2022.

Témafelelős: Kruppa István irodavezető

 Hanyecz Adrienn adócsoport vezető

**ELŐTERJESZTÉS**

**Csongrád Városi Önkormányzat Képviselő-testületének**

**2022. október 27-ei ülésére**

**Tárgy:** Helyi adórendelet módosítására és telekadó bevezetésére javaslat

Tisztelt Képviselő-testület!

Csongrád Városi Önkormányzat Képviselő-testülete egységes szerkezetben a 18/2014. (XI.17.) sz. alatt fogadta el a helyi adókról szóló rendeletét.

Az utóbbi időben végbement kedvezőtlen gazdasági körülmények következtében szükségesnek tartom a helyi adórendeletünk egyes részeinek módosítását, pontosítását.

Mivel vállalkozások és a lakosság terhei az áremelkedések következtében jelentősen nőttek és várhatóan nőni fognak, ezért a vállalkozók és a lakosság teherbíró képessége alapján az adómértékek növekedését nem javasolom.

Ez alól kivétel a garázsok adómértékének növekedése, mivel nem alapszükséglet a mindennapi életben a meglétük. Új adóként a belterületen lévő telkek beépítésének ösztönzésére telekadó bevezetésére teszek javaslatot a következők szerint:

2023. január 1-jétől az önkormányzat illetékességi területén a nem magánszemély tulajdonában lévő beépítetlen telkekre a belterületen telekadó bevezetésére teszek javaslatot. Ilyen telkek találhatók pl. az Ipari park területén, volt kenyérgyár helyén, a volt Tisza Bútoripari Vállalat helyén stb.

Adómentességként csak a törvény szerint adómentességet javaslom az alábbiak szerint:

„19.§. Mentes az adó alól:

a) az épület, épületrész hasznos alapterületével egyező nagyságú telekrész,

b) a mezőgazdasági művelés alatt álló belterületi telek,

c) az építési tilalom alatt álló telek adóköteles területének 50%-a,

d) az adóalany termék-előállító üzeméhez tartozó, jogszabályban vagy hatósági előírásban megállapított védő-biztonsági terület (övezet), felvéve, ha az adóalany adóévet megelőző adóévi, évesített nettó árbevétele legalább 50%-ban saját előállítású termék értékesítéséből származik.”

Az adó alapjának a telek m2-ben megállapított területét javasolom.

Adó mértékének 50 Ft/m2/évet javasolok meghatározni. A törvény szerinti mérték felső határa 200 Ft/m2/év.

Az új adó bevezetésével mintegy 1,5 millió Ft többletbevétel prognosztizálható.

A meglévő helyi adórendeletünk módosításának lényegét az alábbiakban foglaltam össze:

1. Magánszemélyek kommunális adója
2. Az általános mértéket továbbra is 6.000 Ft-ban javasolom meghatározni, viszont az önálló helyrajzi számmal rendelkező garázsok adójának mértékét a jelenlegi 3.000 Ft-ról az általános mértékre 6.000 Ft-ra javasolom emelni.

Mivel az árak jelentős növekedése várható, ezért a város területén a kommunális adóból elvégezhető feladatok csökkennek az általános adó mértékének változatlansága esetén. Továbbra is a városüzemeltetési feladatok ellátása a cél. A szúnyoggyérítésre az aktuális helyzetnek megfelelően kell majd a jövőben is költeni. Az egyéb városüzemeltetési feladatok (pl. köztisztasági feladat, gyepmesteri feladatellátás, fanyesés stb.) szintén a szükséglet szerinti finanszírozásban részesülnek a jövőben is.

Amin változtatást javasolok, az a fűnyírás. Javasolom csökkenteni a jelenlegi vágott területeket.

Továbbra is a szükséglet szerint lenne a fűnyírás a Fő utcán, parkokban, játszótereken, Körös-toroknál, gátoldalon a kerékpárút mellett, körforgalmaknál, Kossuth téren, Kormányhivatal előtt, mozi melletti átjárónál, valamint a Bökényi városrész társasházas részein. Az egyéb területeken maximum évi 2 fűnyírást javasolok. A fűnyírás elrendelésekor a jelenlegi 10 cm-es magasságot 12 cm-re javasolom megnövelni.

1. A kommunális adónál a 70 éven felüliek adómentességének felülvizsgálatát javasolom oly módon, hogy csak egy ingatlanra kapjanak adómentességet. Arra, amelyikben életvitelszerűen tartózkodnak, ahol az állandó lakcímük van. Jelenleg valamennyi adótárgyra jár az adómentesség a 70 éven felüliek számára, ha a közös háztartásban 65 évnél fiatalabb családtag nem él a helyi adórendeletünk alapján.
2. A 3 vagy több gyermeket nevelők esetén a mentesség továbbra is arra az egy ingatlanra vonatkozik, amelyben a lakcímnyilvántartás szerint a család él.

A kommunális adó rendelet a leírtaknak megfelelő módosításával kb. 4,2 mFt többletbevétel várható.

2.) Iparűzési adó

Iparűzési adónál a jelenlegi vállalkozás szintű 2.000.000 Ft-os adóalap-kedvezményt javasolom 1.500.000 Ft-ra csökkenteni. A régi „kata törvény” megszűnésével 2023. év első felében a kalkulált iparűzési adóbevétel kiesés mintegy 6 millió Ft-ra becsülhető, mivel az adózási formát választók esetén az adóelőleg fizetési kötelezettség csak 2023. szeptemberében keletkezik a 2022. évi bevallások figyelembevételével.

A leírtaknak megfelelően végrehajtott helyi adórendelet-módosítás következtében mintegy 6 mFt többletbevétel prognosztizálható.

2.) Idegenforgalmi adó

2023. január 1. napjától a Htv. 7. §-a k) ponttal egészül ki, melyben az önkormányzatok adó-megállapítási jogát azzal korlátozzák, hogy a szálláshelykezelő szoftver használatán túl egyéb nyilvántartás-vezetési kötelezettséget nem írhatnak elő.

Szükséges ezért a helyi adókról szóló rendeletünk idei felülvizsgálata során erre is figyelemmel lenni, és mivel az önkormányzat rendelete a fenti magasabb szintű jogszabályi rendelkezéssel ellentétes, úgy annak módosításáról gondoskodni.

Javasolom a helyi adórendeletünk 10/A. §-ának hatályon kívül helyezését.

Kérem a Tisztelt Képviselő-testületet az előterjesztésben foglaltak megvitatására és a határozati javaslat elfogadására.

**H a t á r o z a t i j a v a s l a t**

Csongrád Városi Önkormányzat Képviselő-testülete megtárgyalta a helyi adórendelet módosítására és telekadó bevezetésére irányuló polgármesteri javaslatot és azt támogatja.

Kéri a jegyzőt, hogy a helyi adórendelet módosítására és telekadó bevezetésére irányuló rendeletmódosítás-tervezetet az előterjesztésben foglaltak alapján a Képviselő-testület novemberi ülésére terjessze be.

Határidő: 2022. november 24.

Felelős: Dr. Juhász László jegyző

Erről értesítést kapnak:

1. Képviselő-testület tagjai
2. Dr. Juhász László jegyző
3. Bedő Tamás polgármester
4. Gazdálkodási Iroda
5. Irattár

Csongrád, 2022. október 19.

 Bedő Tamás

 polgármester